OBRAZLOŽENJE

Trenutno je na snazi Odluka o djelatnosti i načinu financiranja Dječjeg vrtića Hlojkica („Službene novine Grada Delnica“ broj 7/24, 8/25). Zadnjim izmjenama navedene Odluke povećan je udio roditelja obzirom na povećanje ekonomske cijene Vrtića.

Razlog za donošenje nove Odluke jest odredba koja se odnosi na korištenje prava na umanjenje mjesečne cijene do ukupno 60 dana godišnje. Iako nije važno kada i na koji način će korisnici iskoristiti to umanjenje, dio roditelja koji ga je iskoristio do lipnja iskazao je nezadovoljstvo tijekom ljetnih mjeseci, jer su bili u obvezi plaćati punu cijenu boravka, neovisno o stvarnoj prisutnosti djeteta u Dječjem vrtiću. Upravo je to izazvalo nejasnoće i prigovore roditelja, budući da su smatrali da nije pravedno plaćati uslugu Dječjeg vrtića za ono razdoblje kada dijete ne pohađa Dječji vrtić.

Važno je naglasiti da se trenutno na mjesečnim uplatnicama za svakog korisnika prikazuje točan broj dana odsutnosti u kumulativnom zbroju, čime roditelji imaju mogućnost praćenja i kontrole preostalog neiskorištenog prava na umanjenje. Također, korisnici koji su do lipnja/srpnja u potpunosti iskoristili pravo na umanjenje od 60 dana uglavnom su bili predškolci koji su se, neposredno nakon iskorištavanja prava na umanjenje, ispisali iz Dječjeg vrtića.

Dosadašnja odredba prema kojoj roditelji nakon 60 dana izostanka djeteta, neovisno o razlogu izostanka, plaćaju punu cijenu Vrtića pokazala se nepravednom, osobito prema djeci koja zbog bolesti, rehabilitacije ili stručnih terapija ne mogu redovito pohađati program. Time su bila financijski sankcionirana upravo ona kućanstva koja su, često po preporuci ili uputi Dječjeg vrtića ili drugih ustanova, poduzimala nužne korake za dobrobit djeteta.

Drugi se problem odnosi na financijsku održivost Dječjeg vrtića. Do lipnja 2025. godine, od ukupno 112 korisnika, samo ih je 29 iskoristilo pravo na umanjenje od 60 dana. Do kraja kolovoza, odnosno do završetka pedagoške godine, broj korisnika koji su ostvarili puno pravo na umanjenje porastao je na 60. Međutim, treba uzeti u obzir da je dio korisnika u međuvremenu ispisan (pretežito predškolci), dok je dio roditelja ostvario pravo na umanjenje tek u kolovozu te stoga nije bio u obvezi plaćanja pune cijene boravka.

U konačnici, pravo na umanjenje od 60 dana ne donosi dodatni prihod Vrtiću. Naprotiv, korisnici koji iskoriste puno pravo, a potom nekoliko mjeseci plaćaju punu cijenu, svojim uplatama ne uspijevaju pokriti ukupna umanjenja ostvarena tijekom godine. Istodobno, korisnici koji nisu iskoristili to pravo, a bili su povremeno odsutni, također su ostvarivali umanjenja, čime je Dječjem vrtiću dodatno smanjen prihod.

Ova Odluka koja je roditeljima omogućila znatno financijsko rasterećenje ujedno je negativno utjecala na prihodovnu stranu poslovanja Dječjeg vrtića. U kontekstu kontinuiranog rasta troškova redovnog poslovanja te dodatnog smanjenja cijene boravka i umanjenja za dane odsutnosti, Dječji vrtić posluje s financijskim manjkom što se posebno odražava pri izradi financijskih planova i podmirenju tekućih obveza.

Nadalje, obveza roditelja da osigura djetetu odmor u trajanju od minimalno dva tjedna u kontinuitetu (članak 7. Ugovora) u praksi je bila zanemarena. Roditelji su, bojeći se prelaska granice od 60 dana izostanka, nastojali izbjeći osigurati kontinuirani odmor djeci, ponajviše tijekom ljetnih mjeseci. To je imalo negativne efekte na dobrobit i zdravlje djece (umor, snižena motivacija i raspoloženje, povećana razdražljivost) ali i na ravnomjernu organizaciju rada Vrtića tijekom godine. Također, trenutnom odlukom nisu određene sankcije za neispunjavanje obveza propisanih Ugovorom.

Novim prijedlogom Odluke uvode se pravedniji i fleksibilniji kriteriji za umanjenje cijene usluge Dječjeg vrtića u slučajevima bolesti, terapija i drugih opravdanih izostanaka, čime se prestaje s dosadašnjom praksom automatskog sankcioniranja nakon 60 dana. Time se:

1. uklanja diskriminacija prema djeci s većim zdravstvenim potrebama,
2. potiče ostvarivanje preporučenog godišnjeg odmora djece,
3. osigurava racionalnije planiranje kapaciteta vrtića,
4. povećava prihod Dječjeg vrtića.

SAVJETNICA

Nikolina Ćuić Muhvić

Temeljem članka 48. stavak 4. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22, 101/23), članka 6. Odluke o utvrđivanju mjerila za osiguranje sredstava za zadovoljavanje javnih potreba u djelatnosti predškolskog odgoja i naobrazbe u Primorsko-goranskoj županiji („Službene novine Primorsko-goranske županije“ broj 10/11) Gradsko vijeće Grada Delnica na 7. sjednici održanoj 09. veljače 2026. godine donosi

Odluku

o utvrđivanju uvjeta i mjerila za naplatu usluga Dječjeg vrtića HLOJKICA od roditelja-korisnika usluga

1. OPĆE ODREDBE

Članak 1.

1. Ovom Odlukom se utvrđuju uvjeti i mjerila za naplatu usluga Dječjeg vrtića HLOJKICA (u daljnjem tekstu „Dječji vrtić“), ekonomska cijena vrtića, udio roditelja-korisnika u cijeni, kriterije po kojima se određene kategorije korisnika mogu potpuno ili djelomično osloboditi plaćanja usluga u Dječjem vrtiću.
2. Ustanova Dječji vrtić HLOJKICA obavlja svoju djelatnost na području Grada Delnica: u Delnicama i Brodu na Kupi.
3. Odredbe ove Odluke koje se odnose na roditelje-korisnike na odgovarajući način se primjenjuju na skrbnike i udomitelje djece koja pohađaju Dječji vrtić.
4. PROGRAMI PREDŠKOLSKOG ODGOJA I OBRAZOVANJA

Članak 2.

U Dječjem vrtiću mogu se ostvariti sljedeći programi:

* Cjelodnevni u trajanju od 7 do 10 sati dnevno
* Poludnevni u trajanju od 4 do 6 sati
* Kraći program predškole – koji se provodi i financira sukladno Zakonu o predškolskom odgoju i obrazovanju i koji je za roditelje besplatan
* Kraći programi u trajanju do tri sata dnevno, verificirani od strane Ministarstva znanosti, obrazovanja i mladih

1. UVJETI I MJERILA ZA UTVRĐIVANJE CIJENE I PROVEDBE PROGRAMA

Članak 3.

1. Ukupna visina potrebnih sredstava za provedbu programa ranog i predškolskog odgoja i obrazovanja djece rane i predškolske dobi u Dječjem vrtiću predstavlja ekonomsku cijenu (u daljnjem tekstu „Ekonomska cijena“).
2. Ekonomska cijena utvrđuje se temeljem procijenjenih ukupnih godišnjih rashoda i kapaciteta Dječjeg vrtića, odnosno broja djece koja mogu pohađati Dječji vrtić prema Državnom pedagoškom standardu.
3. Rashodi iz stavka 2. ovog članka obuhvaćaju rashode za radnike, prehranu djece, uvjete boravka djece, nabavu namještaja i opreme te nabavu sitnog materijala, osim rashoda za kapitalna ulaganja u objekte.
4. Ekonomska cijena Dječjeg vrtića iznosi:

* Cjelodnevni program u trajanju od 7 do 10 sati – 632,74 €
* Poludnevni program u trajanju od 4 do 6 sati – 319,64 €

1. UVJETI I MJERILA ZA NAPLATU USLUGE

Članak 4.

Sredstva za provedbu programa predškolskog odgoja i obrazovanja djece predškolske dobi u Dječjem vrtiću osiguravaju se dijelom iz Proračuna Grada Delnica te iz dijela koji plaćaju roditelji-korisnici usluge.

Članak 5.

1. Sufinanciranje cijene usluge iznosi:

|  |  |  |  |
| --- | --- | --- | --- |
| Program/ekonomska cijena u € | Udio iz proračuna u % | Udio roditelja u % | Ukupno |
| Cjelodnevni program u trajanju od 7 do 10 sati / 632,74 € | 84,196 | 15,804 | 100% |
| Poludnevni program u trajanju od 4 do 6 sati / 319,64 € | 74,972 | 25,028 | 100% |

1. Udio roditelja-korisnika s prebivalištem na području Grada Delnica, državljana zemalja članica Europske Unije koji ima boravište na području Grada Delnica i stranca sa stalnim boravištem na području Grada Delnica u pedagoškoj godini iznosi:

* za cjelodnevni program u trajanju od 7 do 10 sati 100 € mjesečno,
* za poludnevni program u trajanju od 4 do 6 sati, s ručkom, 80 € mjesečno.

1. Radi ispunjavanja uvjeta prebivališta, odnosno boravišta, potrebno je da roditelj koji podnosi zahtjev za upis djeteta i dijete imaju prebivalište ili boravište (stranac) na području Grada Delnica, i to na istoj adresi.
2. Punu ekonomsku mjesečnu cijenu usluga Dječjeg vrtića iz članka 3. stavka 4. ove Odluke plaćaju svi ostali roditelji-korisnici usluga, osim ako se sporazumom s drugom jedinicom lokalne samouprave, na temelju reciprociteta, ugovori drugačiji iznos cijene usluge za roditelja-korisnika s prebivalištem na području te jedinice.

Članak 6.

1. Cijena jednog od kraćih programa u trajanju do 3 sata koji se provode u Dječjem vrtiću iznosi 10 € mjesečno.
2. Roditelj-korisnik plaća punu cijenu sudjelovanja djeteta u kraćem programu.
3. UMANJENJA CIJENE USLUGE

Članak 7.

1. Pravo na pomoć u su/financiranju udjela koji snose roditelji-korisnici mogu ostvariti roditelji-korisnici koji koriste prava iz socijalne skrbi, sukladno Odluci o socijalnoj skrbi Grada Delnica kojom su regulirana pitanja socijalne skrbi.
2. Mjesečni udio roditelja-korisnika usluga koji ima prebivalište na području Grada Delnica, državljana zemalja članica Europske Unije koji ima boravište na području Grada Delnica i stranca sa stalnim boravištem na području Grada Delnica, u ekonomskoj cijeni redovitih programa iz članka 5. ove Odluke umanjuje se na sljedeći način:

* za drugo dijete iz iste obitelji (istog domaćinstva) upisano u programe Dječjeg vrtića umanjenje iznosi 20% cijene usluge,
* za treće i svako sljedeće dijete iz iste obitelji (istog domaćinstva) upisano u programe Dječjeg vrtića umanjenje iznosi 100% cijene usluge,
* za dijete, koje na traženje roditelja-korisnika ne prisustvuje cijeli mjesec (30 dana u kontinuitetu), umanjuje se cijena usluge za 50% za taj mjesec, pod uvjetom da se roditelj-korisnik pisano izjasni minimalno dva tjedna ranije o mjesecu kada dijete neće pohađati Vrtić. Navedeno umanjenje može se ostvariti za najviše dva mjeseca u pedagoškoj godini.
* za mjesece kada dijete boravi u Dječjem vrtiću do najviše tri sata dnevno zbog opservacije ili utvrđenih teškoća u njegovu razvoju, iznos sudjelovanja u mjesečnoj cijeni usluga Dječjeg vrtića smanjuje se za 50%

1. Pod djetetom iz iste obitelji, odnosno istog domaćinstva podrazumijeva se dijete koje ima isto prebivalište/boravište kao i ostala djeca istog roditelja-korisnika usluga upisana u Dječji vrtić.

Članak 8.

1. U slučajevima da se zbog izvanrednih situacija uzrokovanim elementarnim nepogodama, epidemijama, građevinskim radovima u trajanju dužem od mjesec dana objekt u kojem dijete pohađa program privremeno zatvori ili u slučaju kada se zbog organizacije rada objekt u kojem je upisano dijete privremeno zatvori, a nije osigurano privremeno pohađanje i smještaj djeteta u drugim objektima Dječjeg vrtića, roditelji-korisnici oslobođeni su plaćanja usluge, na način da se udio u cijeni smještaja koju plaćaju roditelji smanjuje razmjerno broju dana trajanja nemogućnosti korištenja usluga Dječjeg vrtića.
2. Postojanje okolnosti kojima se ostvaruju prava na umanjenje iz stavka 1. ovoga članka utvrđuje ravnatelj Vrtića, uz prethodnu suglasnost izvršnog tijela Osnivača.
3. U slučaju bolesti djeteta koja traje 11 (jedanaest) ili više uzastopnih radnih dana, roditelju-korisniku umanjuje se cijena usluge za dane odsutnosti djeteta za iznos troška prehrane i ostalih potrošnih materijala.  
   Umanjenje se ostvaruje uz obveznu dostavu liječničke potvrde, izdane od strane obiteljskog liječnika ili liječnika specijalista.
4. U posebnim slučajevima teže bolesti djeteta i/ili članova obitelji, smrtnim slučajevima u obitelji djeteta, kao i drugim uvjetima koji nastanu zbog otežane socijalne situacije u obitelji djeteta ravnatelj Vrtića, uz prethodnu suglasnost izvršnog tijela Osnivača, može donijeti odluku o umanjenju cijene usluge.
5. U slučaju iz stavka 3. ovog članka kada se izostanak radi bolesti proteže unutar dva mjeseca umanjenje se obračunava za svaki mjesec pri čemu iznos umanjenja po mjesecu ne može biti više od 50% cijene usluge.
6. UGOVARANJE USLUGE

Članak 9.

1. Dječji vrtić u skladu s odredbama ove Odluke, s roditeljima-korisnicima usluga zaključuje ugovor u kojemu se definiraju prava i obveze ugovornih strana, naročito u slučaju nepridržavanja odredbi ugovora.
2. U slučaju nepridržavanja odredbi ugovora, roditelju-korisniku može se obračunati zatezna kamata za zakašnjelo plaćanje, uskratiti pravo na određene povlastice ili, u krajnjem slučaju otkazati ugovor, uz prethodno pisanu opomenu i odgovarajući rok za ispunjenje obveza.
3. Cijena usluge prihod je Dječjeg vrtića i uplaćuje se na jedinstveni račun riznice Grada Delnica.

Članak 10.

1. Prilikom upisa djeteta u Dječji vrtić, roditelj je dužan uplatiti Dječjem vrtiću predujam u paušalnom iznosu mjesečnog udjela roditelja-korisnika usluge.
2. Uplaćeni predujam iz stavka 1. ovoga članka obračunava se zadnjim obračunom sudjelovanja roditelja-korisnika usluga u punoj mjesečnoj cijeni usluga Dječjeg vrtića prilikom ispisa djeteta iz Dječjeg vrtića.
3. PRIJELAZNE I ZAVRŠNE ODREDBE

Članak 11.

1. Stupanjem na snagu ove Odluke prestaje važiti Odluka o djelatnosti i načinu financiranja Dječjeg vrtića Hlojkica („Službene novine Grada Delnica“ broj 7/24, 8/25).
2. Odluka se objavljuje u „Službenim novinama Grada Delnica“, a stupa na snagu 1. ožujka 2026. godine.

KLASA: 601-03/26-01/1

URBROJ: 2170-6-5-4-26-1

Delnice, 09. veljače 2026. godine

GRADSKO VIJEĆE GRADA DELNICA

Predsjednik

Ivan Piškor