REPUBLIKA HRVATSKA

PRIMORSKO-GORANSKA ŽUPANIJA

GRAD DELNICE

**Gradonačelnik**

GRADSKO VIJEĆE GRADA DELNICA

n/r predsjednika Ivana Piškora

Temeljem članka 48. stavka 1. Zakona o lokalnoj i područnoj (regionalnoj) samoupravi prosljeđujem Gradskom vijeću Grada Delnica na znanje i prihvaćanje prijedlog

**Odluke**

**o izmjenama i dopunama Odluke o lokalnim porezima Grad Delnica**

|  |  |
| --- | --- |
| **Materijal izradila**  **SAMOSTALNI UPRAVNI REFERENT ZA**  **POREZE, JAVNU NABAVU I PROJEKTE II**  Helena Bolf, mag. oec. | **Gradonačelnik**  Igor Pleše, univ.spec.oec. |
|  |  |

Delnice, veljača 2026.

Na temelju članka 35. stavka 1. točka 2. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.), članka 42. stavka 1. Zakona o lokalnim porezima („Narodne novine“, br. 115/16., 101/17., 114/22., 114/23. i 152/24.) i članka 40. Statuta Grada Delnica (SN GD 2/21), (SN GD 6/25), Gradsko vijeće Grada Delnica je na sjednici održanoj dana 9. veljače 2026. donijelo

**O D L U K U**

**o izmjenama i dopunama Odluke o lokalnim porezima Grad Delnica**

**Članak 1.**

Ovim izmjenama i dopunama mijenja se Odluka o lokalnim porezima Grada Delnica (SN GD 8/25) (dalje: Odluka).

**Članak 2.**

Članak 3. Odluke mijenja se i glasi:

Porez na nekretnine plaća se godišnje, u iznosu od 3,00 eura po m² korisne površine nekretnine na cijelom području Grada.

**Članak 3.**

Sve ostale odredbe Odluke ostaju neizmijenjene.

**Članak 4.**

Ova Odluka objavit će se u „Službenim novinama Grada Delnica“ i stupa na snagu osmi dana od objave.

KLASA: 410-04/25-01/01

URBROJ: 2170-6-3-6-26-10

Delnice, 9. veljače 2026.

**GRADSKO VIJEĆE GRADA DELNICA**

Predsjednik

Ivan Piškor

**O B R A Z L O Ž E N J E**

uz Nacrt Odluke o izmjenama i dopunama Odluke o lokalnim porezima Grada Delnica

Izmjene i dopune Odluke o lokalnim porezima Grada Delnica predlažu se radi usklađivanja s uputom Ministarstva financija danom u postupku nadzora zakonitosti, a u vezi s primjenom članka 25. stavaka 5. i 6. Zakona o lokalnim porezima.

Navedenim zakonskim odredbama propisano je da jedinica lokalne samouprave može utvrditi visinu poreza na nekretnine ovisno o mjestu, ulici, naselju ili zoni u kojoj se nekretnina nalazi, kao i mogućnost uvećanja visine poreza ovisno o dodatnim kriterijima koji utječu na vrijednost nekretnine, međutim umanjenje porezne tarife nije predviđeno Zakonskim odredbama, te se po uputi Ministarstva važeća Odluka mora izmijeniti u dijelu propisivanja visine poreza na nekretnine koje su starije od 50 godina.

Slijedom navedene upute Ministarstva financija, predloženim izmjenama i dopunama usklađuje se način utvrđivanja visine poreza na nekretnine, na način da se visina poreza propisuje u okviru zakonom dopuštenih mogućnosti, bez propisivanja umanjenja porezne obveze po osnovi starosti nekretnine.

Upravni odjel za financije i projekte Grada Delnica izradio je Nacrt Odluke o izmjenama i dopunama Odluke o lokalnim porezima Grada Delnica, kojim se predlaže propisivanje jedinstvene visine poreza na nekretnine za cijelo područje Grada Delnica u iznosu od **3,00 eura** po metru kvadratnom korisne površine nekretnine.

Tijekom 2025. godine izdano je ukupno 610 poreznih rješenja. Na temelju projekcije prihoda primjenom predložene porezne stope od 3,00 eura po m², procjenjuje se da će ukupni prihodi od poreza na nekretnine u 2026. godini iznositi približno 101.864,55 eura. Od navedenog iznosa, 80 % odnosno 81.491,64 eura predstavlja prihod jedinice lokalne samouprave.

U odnosu na ostvarene prihode u 2025. godini, predloženom izmjenom očekuje se povećanje prihoda u ukupnom iznosu od 62.915,66 eura, od čega se 80 % odnosno 50.332,53 eura odnosi na udio Grada Delnica, uz pretpostavku potpune naplate svih dospjelih potraživanja.

Slijedom svega navedenoga, a u skladu s relevantnim zakonskim i podzakonskim propisima te općim aktima, predlaže se Gradskom vijeću Grada Delnica donošenje Odluke o izmjenama i dopunama Odluke o lokalnim porezima Grad Delnica.



