

**REPUBLIKA HRVATSKA**

**PRIMORSKO-GORANSKA ŽUPANIJA**

**Delnice_(grb)GRAD DELNICE**

**Gradonačelnik**

**KLASA: 081-02/26-01/1**

**URBROJ: 2170-6-2-26-1**

Delnice, 2. siječnja 2026. godine

**IZVJEŠĆE GRADONAČELNIKA ZA RAZDOBLJE**

**od 1. srpnja do 31. prosinca 2025. godine**

Poštovani predsjedniče Gradskog vijeća Grada Delnica, poštovane vijećnice i vijećnici, člankom 58. Statuta Grada Delnica propisana je obveza da gradonačelnik dva puta godišnje podnosi izvješće o svom radu. U svom izvješću želim Vas kroz sažeti prikaz upoznati s dosadašnjim radom ističući one najvažnije aktivnosti. Izvještaj je sastavljen za period od 1. srpnja do 31. prosinca 2025. godine.

U ovom razdoblju sam sukladno odredbama Zakona o lokalnoj i područnoj (regionalnoj) samoupravi i Statuta Grada Delnica obavljao poslove u okviru svojih nadležnosti, od donošenja odluka, utvrđivanja prijedloga odluka o kojima je raspravljalo i odlučivalo Gradsko vijeće, do izvršavanja donesenih odluka i zaključaka. Također sam donio niz odluka iz različitih područja djelokruga, a koje se odnose na obavljanje izvršne funkcije, kao što je usmjeravanje djelovanja u upravnim postupcima, nadzor nad radom službenika, upravljanje nekretninama i pokretninama u vlasništvu Grada, kao i prihodima i rashodima u skladu sa zakonima i Statutom.

Kvalitetan rad Gradske prave i Gradonačelnika od iznimne je važnosti za lokalnu zajednicu, stoga javnost ima pravo pravovremenog uvida u njega. Kako bi se osigurala dostupnost informacija i u ovom izvještajnom razdoblju, od srpnja do kraja prosinca 2025. godine, redovito je ažurirana gradska web stranica www.delnice.hr, gdje su redovito objavljivane sve novosti vezane uz rad Gradonačelnika, Gradskog vijeća te rad upravnih odjela. Osim web stranice, informiranje građana ostvaruje se i putem Službenih novina Grada Delnica, Radija Gorski kotar te ostalih pisanih medija, radijskih i televizijskih emisija, kao i Facebook profila. U navedenom periodu, Grad Delnice ponajviše se kroz medije spominjao u slučajevima promocije značajnih projekata za razvoj Grada i podizanje standarda življenja.

U ovom izvještajnom razdoblju sastajao sam se sukladno potrebama i zahtjevima s građanima, s poslovnim sastancima, nazočio raznim manifestacijama kako na području Grada Delnica, tako i po pozivu susjednih gradova, općina u PGŽ te diljem Hrvatske sve s ciljem promicanja Grada i razmjene informacija kao i bitnih odrednica za kreiranje budućih razvojnih planova. U slučaju moje odsutnosti zbog obveza, istima je nazočila ovlaštena osoba Grada. Sudjelovao sam na svim sazvanim Koordinacijama goranskih načelnika i gradonačelnika koje je u izvještajnom razdoblju sazivao Načelnik Općine Ravna Gora.

Materijali za sjednicu Gradskog vijeća objavljuju se i nalaze na web stranici Grada Delnica i dostupni su vijećnicima i građanima sedam dana prije održavanje sjednice. U drugom polugodištu 2025. održane su 3 sjednica Gradskog vijeća Grada Delnica na kojima sam odgovarao na pitanja vijećnika, predlagao odluke iz djelokruga rada Gradonačelnika te sudjelovao u raspravama po točkama.

Rad Gradske uprave je transparentan, što dokazuje i činjenice da je Grad Delnice među vodećim gradovima u Hrvatskoj po transparentnosti po rezultatima Instituta za javne financije.

U Izvještajnom razdoblju od 1. srpnja do 31. prosinca 2025. godine održan je niz Kolegija gradonačelnika na kojima sam s pročelnicima raspravljao o radu gradske uprave, rješavao probleme i donosio odluke sukladno svojim ovlastima.

**AKTIVNOSTI GRADONAČELNIKA**

Tijekom mjeseca srpnja sudjelovao sam na okruglom stolu u Hrvatskom saboru u organizaciji saborskog zastupnika Marina Miletića pod nazivom ,,Gorski kotar, stanje i perspektiva“ na kojem sam ukazao na težak položaj goranskih jedinica lokalne samouprave. U svojem izlaganju sam naglasio kako zbog pogrešno postavljenog indeksa razvijenosti jedinice lokalne samouprave s područja Gorskog kotara ne mogu dobiti potrebna sredstva na natječajima, kako nam je nužno kompletno financiranje zimske službe te pravednija raspodjela prihoda od prirodnih resursa koji se crpe na ovom području.

Delnice su izvršile uspješnu prijavu na natječaj Fonda za zaštitu okoliša te sam sudjelovao u svečanom potpisivanju ugovora vrijednog 100.000,00 EUR za projekt ,,Razvoj i implementacija integriranog pametnog prometnog rješenja za Delnice primjenom digitalnih tehnologija''. Ovim projektom obuhvaćeno je postavljanje senzora koji će bilježiti zauzetost parkirnih mjesta, LED zasloni sa prikazom slobodnih parkirnih mjesta, aplikacija koja će zaposlenicima Grada omogućiti pametno upravljanje prometom, a građanima uvid u slobodna parkirna mjesta, mogućnost ankete o prijedlozima za razvoj komunalne infrastrukture, slanje digitalnih zahtjeva, plaćanje računa i digitalnu prijavu nepravilnosti (oštećenje prometnica, ilegalno odbacivanje otpada na javne površine i slično).

Tijekom srpnja obišao sam najveći građevinski zahvat na području Grada Delnica, radove na izgradnji zaobilaznice oko mjesta Kuželj vrijedne 3.400.000,00 EUR. Od ukupnog iznosa 2.900.000,00 EUR osigurano je iz državnog proračuna, a preostalih 500.000,00 EUR iz proračuna Primorsko-goranske županije. Radovi se odvijaju i vikendom, a o koliko zahtjevnom projektu je riječ govori činjenica kako je planirano vrijeme radova 24 mjeseca.

Sudjelovao sam u primopredaji novog kombi vozila za Skijaški klub Goranin Delnice. Nakon nekoliko neuspješnih kandidatura Skijaški klub Goranin Delnice i Sportska zajednica Grada Delnica kroz natječaj HOO-a osigurali su potrebna sredstva za nabavu novog kombi vozila. Predsjedniku kluba Draganu Nagliću ključeve novog vozila uručili smo predsjednik Sportske zajednice Goran Rački i ja. Vozilo će biti od velike pomoći skijašima koji ostvaruju vrhunske rezultate, a kojima je kombi potreban na dnevnoj bazi za treninge i natjecanja. Nabavom ovog vozila zamjenjuje se gotovo 20 godina stari kombi. Primjer je ovo uspješne suradnje Grada Delnica, Sportske zajednice Grada Delnica i Skijaškog kluba Goranin. Zajedničkim snagama smo osigurali nabavu vrijednog vozila koje klub sam ne bi mogao nabaviti. Ukupna vrijednost vozila iznosi 43.400,00 eura, od čega je Grad Delnice putem Sportske zajednice sudjelovao sa 20.000,00 eura, Hrvatski olimpijski odbor sa 15.000,00 dok je Skijaški klub “Goranin” osigurao 8.400,00 eura.

Dovršili smo obnovu pročelja zgrade Turističke zajednice Gorskog kotara u Delnicama na Lujzinskoj cesti. Nakon više desetljeća povijesna zgrada smještena na ulazu u Delnice dobila je novo, osvježeno ruho pa su Delnice ovim radovima dodatno uljepšane. Prilikom uređenja pazilo se na povijesne elemente fasade koji su u potpunosti sačuvani, a odabrana je boja u skladu s bojama Gorskog kotara. Radovi su u cijelosti financirani iz proračuna Grada Delnica.

Održali smo primopredaju novog kamiona za odvoz otpada kojeg je preuzeo ,,Komunalac” d.o.o. Delnice. Riječ je o prvoj financijski zahtjevnijoj nabavi vozila takve vrste u našem komunalnom poduzeću nakon nekoliko godina. Ovime se nastavilo s ulaganjima u podizanje kvalitete usluga za građane. Nabavljeno je potpuno novo vozilo marke Volvo kojim će se zamijeniti jedno od dotrajalih vozila. Nabavna vrijednost iznosi 285.000,00 eura s PDV-om, a dobavljač je tvrtka Eol-ekos d.o.o. Kamion je prigodno oslikan motivima Gorskog kotara i risa, naše najpoznatije divlje mačke.

U suradnji sa slovenskom Občinom Osilnica obnovili smo viseći most Turke – Grintovec koji je bio zapušten posljednja dva desetljeća. Grad Delnice pomogao je u nabavi materijala, a slovensko i hrvatsko stanovništvo s obje strane rijeke Kupe odradilo je volonterski posao obnove.

Tijekom srpnja odradio sam sastanke s mjesnim odborima s područja Grada Delnica i upoznao se s problemima s kojima se suočavaju i potrebama koje imaju. Sastancima su prisustvovali gradski službenici i djelatnici KTD ,,Risnjak“ te je dogovoreno rješavanje niza manjih komunalnih problema u drugoj polovici 2025. godine.

Početkom kolovoza svečano smo obilježili 30. obljetnicu vojno-redarstvene akcije ,,Oluja“ nizom aktivnosti na području Delnice i Rijeke.

Obnovili smo delničku kuglanu. Kuglana je modernizirana i dobila je licencu za sve razine sportskih natjecanja, lokalnih, regionalnih, nacionalnih i međunarodnih. Radovi su zajednički financirani od strane Primorsko-goranske županije i Grada Delnica.

Odrađeni su opsežni radovi na zamjeni igrala na igralištu u malom parku u Delnicama. Ovim radovima je jedno od najposjećenijih dječjih igrališta na području Delnica uređeno i osuvremenjeno.

Sudjelovao sam u svečanom otvorenju planinarske obilaznice na lokaciji Drgomalj pokraj Delnica, projektu koji je u velikoj mjeri odradio ,,Klub 138. brigade HV“.

Financijski smo pomogli u sanacijama župnih crkvi u Turkima i Kuželju i tako nakon više desetljeća obnovili ove sakralne objekte. Istovremeno smo obnovili pokrov najstarije delničke kuće, kuće ,,Rački“ koja je dobila novi osvježeni izgled.

Postavili smo klupe duž šetnice na Japlenškom vrhu i tako uredili ovaj predio Delnica za naše stanovnike i posjetitelje.

Na inicijativu Mjesnog odbora Crni Lug, Grad je nabavio spremnik za pitku vodu kapaciteta 10.000 litara i to za potrebe naselja Donji Okrug i Razloški Okrug. Spremnik je plaćen iz proračuna Grada, a mještani su osigurali njegovo postavljanje čime je stanovnicima i vikendašima u ova dva naselja riješen problem s isporukom pitke vode.

Sudjelovao sam u nizu svečanih sjednica pa sam tako u kratkom vremenu posjetio Brod Moravice, Skrad, Lokve, Ravnu Goru i Brinje. Time sam ojačao suradnju Delnica s ovim jedinicama lokalne samouprave.

Tijekom kolovoza započeli smo konačno sa postupkom sanacije i obnove stare šumarske škole u Delnicama koju ćemo pretvoriti u muzej Gorskog kotara. Radovi će se odvijati po etapama s obzirom da Grad nema potrebna financijska sredstva da u jednoj godini dovrši sve radove. Tijekom 2025. godine dovršili smo radove na krovištu zgrade.

Tijekom kolovoza najznačajniji turistički događaj na području našega Grada bio je, sada već tradicionalni, RIKA fest. Manifestacija je to koja okuplja lovce iz cijele regije i u značajnoj mjeri pomaže razvoju turizma na području našega grada. Unatoč lošim vremenskim uvjetima ovogodišnja manifestacija zabilježila je rekord u posjećenosti i broju sudionika.

Susreo sam se s Gradonačelnikom Vukovara, na radnom sastanku smo dogovorili suradnju naša dva grada u narednom razdoblju. Delnice i Vukovar imaju snažnu povezanost iz vremena Domovinskog rata kada su se branitelji Vukovara naoružali s naoružanjem iz delničkih vojnih skladišta, a naš grad je nekoliko godina brinuo o prognanicima iz Vukovara koji su bili smješteni u našim hotelima.

Tema rujanskog broja časopisa ,,Meridijani“ bile su Delnice. Objavljen je niz članaka i intervjua koji opisuju ljepote Delnica i okolnih naselja.

U Delnicama je u rujnu održano županijsko vatrogasno natjecanje koje sam svečano otvorio. Delnice su se ponovno pokazale sposobnima organizirati najveća natjecanja takvog tipa.

Tijekom rujna pogodile su nas poplave. Preventivno smo čistili upojne bunare i odvodnju na području Delnica i okolnih naselja, tako da značajnije štete nisu zabilježene. Problemi su nastali u naseljima uz rijeku Kupu i njene pritoke, prvenstveno zbog neočišćenih korita rijeka. Kako su u kratkom razdoblju vodotoci narasli došlo je do izlijevanja rijeka iz korita na tri lokacije (Kupa kod Kuželja i na dva mjesta kod Broda na Kupi i Belica kod Kuželja). Dogovorio sam sastanak kod generalnog direktora Hrvatskih voda koji je na sastanku obećao kako će se početkom 2026. godine poduzeti potrebne mjere kako bi se spriječilo izlijevanje rijeka iz njihovih korita.

Župan Ivica Lukanović obišao je u nekoliko navrata županijske objekte na području Grada Delnica i razgovarao sa djelatnicima Doma zdravlja, osnovne i srednje škole i GSC-a. Na radnim sastancima koje smo održali dogovorene su konkretne aktivnosti na županijskim objektima u 2025. i 2026. godini. Prva aktivnost je pokretanje postupka energetske obnove Doma zdravlja u Delnicama vrijednog preko 2.000.000,00 EUR. Aktivnost kreće tijekom mjeseca rujna i očekivano vrijeme dovršetka radova je ljeto 2026. godine.

Sudjelovali smo u organizaciji biciklijade koja povezuje Delnice i Čabar kroz dolinu Kupe. Očistili smo zapušteni vidikovac Vodenjak i odradio sam radni sastanak sa rukovodstvom ,,Hrvatskih cesta“ iz Rijeke kako bismo riješili imovinsko pravne odnose i uredili do kraja spomenuti vidikovac 2026. godine.

Posjetio sam osnovne škole u Brodu na Kupi i Delnicama te područnu školu u Crnom Lugu i učenicima poželio uspjeh povodom nove školske godine. S ravnateljicom sam obišao i osnovnu glazbenu školu koja desetljećima uspješno djeluje u Delnicama.

Sudjelovao sam u primopredaji novog vozila kupljenog za potrebe Crvenog Križa Delnice. Nabavljeno vozilo koristiti će Crvenom križu za terenski rad i obilaske korisnika. Prilikom primopredaje naglasio sam izvrsnu suradnju Grada Delnica i Crvenog križa u proteklom razdoblju. Ujedno sam pohvalio predani rad zaposlenika i volontera koji su uvijek na raspolaganju.

U društvu Vilima Smiljanića obišao sam Vatrogasni dom u Delnicama. Povod posjeti bio je upoznati gospodina Smiljanića s radom naših vatrogasaca za koje je Zaklada Janet Majnarich donirala sredstva prošle godine. Tom prilikom gospodinu Smiljaniću je uručeno i priznanje za njegov doprinos.

Na svečanosti u Velikoj vijećnici Grada Delnica izvršena je podjela računala - tableta članovima Udruge Cross sport. Podijeljeno je 12 računala koji će članovi koristiti za edukaciju i u svakodnevnom radu.

U velikoj vijećnici Grada Delnica održali smo svečanost potpisivanja ugovora II faze švicarske darovnice kojom se obnavlja vodoopskrba i odvodnja na području Gorskog kotara. Ugovore je uručila Elizabeta Kos, ravnateljica Uprave vodnoga gospodarstva i zaštite mora u ministarstvu zaštite okoliša i zelene tranzicije i generalni direktor hrvatskih voda Zoran Đuroković u nazočnosti MRRFEU, Državnog tajništva za gospodarstvo (SECO) Konfederacije Švicarske te veleposlanice Švicarske Konfederacije u Beatrice Schaer. Ovom prilikom Grad Delnice dobio je 1.640.000,00 eura sredstava, od toga će se 85% posto iznosa osigurati iz darovnice, 10% će osigurati Hrvatske vode, a preostalih 5% financirati ćemo iz gradskog proračuna. Kao domaćin i primatelj sredstava zahvalio sam se na još jednoj ogromnoj donaciji koja predstavlja nastavak kapitalnog projekta obnove vodoopskrbe i odvodnje na području Delnica u koji je do sada utrošeno preko 14.000.000,00 EUR iz švicarske darovnice i sredstava Hrvatskih voda.

U pratnji vlasnika Ante Kraljevića obišao sam Hotel Risnjak koji je nakon pune tri godine otvorio vrata posjetiteljima. Hotel je u potpunosti obnovljen te sad ima visoke 4 \* i po mojem mišljenju predstavlja vrh smještajne ponude u Gorskom kotaru u ovom trenutku. Hotel raspolaže s 52 ležaja u modernim i prostranim sobama. Posjetiteljima je na raspolaganju i novouređeni kafić, restoran još u tom trenu nije radio no i njegovo otvorenje je bilo u skorom planu. Ne treba posebno naglašavati koliko su Delnice i Gorski kotar dobili ovom investicijom. Novi smještajni kapaciteti sigurno će popraviti već sada odlične brojke posjetitelja, došlo je do zapošljavanja novih djelatnika, a ovime je poboljšana i naša turistička ponuda.

Povodom 34. obljetnice osnivanja 128. i 138. brigade u sjedištu Primorsko-goranske županije, zamjenik župana Toni Štimac, gradonačelnica Rijeke Iva Rinčić i ja primili smo članove Udruge 128. brigade Hrvatske vojske „Sveti Vid“ i Kluba 138. brigade Hrvatske vojske „Goranski risovi“. Uz predsjednike udruga primanju su prisustvovali i ratni zapovjednici brigada Joko Đipalo i Miljenko Balen. Tom prilikom podsjetio sam na dugogodišnju suradnju Grada s braniteljskim udrugama i istaknuo važnost čuvanja sjećanja kroz konkretne projekte.

Uz velečasnog Ivana Milardovića, župnika župe sv. Ivana Krstitelja, obišao sam radove koje izvode volonteri na kapeli Svetog Antuna Padovanskog u Dedinu. Kapela ove godine obilježava 90. godišnjicu blagoslova te se na inicijativu velečasnog krenulo u njenu obnovu. U lipnju su vatrogasci odradili posao bojanja i sanacije krovišta, a trenutno su u tijeku završni radovi na bojanju fasade. Nastavak slijedi kroz uređenje unutrašnjosti ovog objekta koji će 90. rođendan proslaviti u novom, osvježenom ruhu.

U srednjoj školi Delnice održali smo vježbu Civilne zaštite s ciljem provjere djelovanja temeljnih operativnih snaga Grada Delnica – Javne vatrogasne postrojbe Delnice i Hrvatske gorske službe spašavanja, Stanica Delnice i njihove suradnje sa ostalim operativnim snagama sustava, postrojbom civilne zaštite opće namjene Grada Delnica, Gradskim društvom Crvenog križa, Hitnom medicinskom pomoći i Policijskom postajom Delnice.

Crnolužani su odradili hvalevrijednu radnu akciju. Zahvaljujući entuzijazmu i zalaganju nekolicine mještana koji žele ostati anonimni obnovljena je fasada mrtvačnice u Crnom Lugu. Mještani su od donatora prikupili građu i materijal i vlastitim radom obnovili 40 godina staru mrtvačnicu. Zahvaljujući mještanima iz proračuna nije utrošen niti jedan jedini euro, a Crni Lug je dobio obnovljenu mrtvačnicu.

Povodom Dana dobrovoljnih darivatelja krvi održan je prijem za humane ljude s 50, 75 i 100 darivanja, kojima su uručene zahvalnice Crvenog križa i prigodni pokloni u znak zahvalnosti za njihovu dugogodišnju humanost i nesebičnost. Delnice i Gorski kotar imaju natprosječan broj darivatelja krvi u odnosu na ukupan broj stanovnika, činjenica je to s kojom se s pravom možemo ponositi.

Polaganjem vijenaca i paljenjem svijeća te svečanom akademijom u Radničkom domu u Delnicama obilježili smo 34. godišnjicu osnutka 138. brigade HV Goranski risovi. Tijekom Domovinskog rata 16 pripadnika 138. brigade HV-a dalo je svoje živote za obranu Hrvatske, a preko 200 je ranjeno. Grad Delnice aktivno surađuje sa klubom 138. brigade na uređenju njihovih prostorija i pretvaranju istih u muzejski postav i prostor za druženje.

Na vidikovcu Žingrlet (ulaz u Delnice iz pravca Zagreba) tijekom listopada postavljen je natpis ,,DELNICE” koji je nabavila Turistička zajednica Gorskog kotara.

Krajem jeseni nastavljeno je s radovima uređenja prometnica. Tijekom studenog dovršeni su radovi na asfaltiranju produžetka ulice Ante Starčevića kod kružnog toka. Time je doveden asfalt do posljednjih nekoliko kuća unutar samog naselja Delnice koje do sada nisu imale asfaltiran prilaz. Nakon dovršetka radova mehanizacija je preseljena u dolinu Kupe i izvršeni su radovi na asfaltiranju prema naselju Čedanj i Kupa te krpanje udarnih rupa.

Na najljepši način smo proslavili 247. rođendan Gorskog kotara, otvorenjem novoizgrađenog dijela Dječjeg vrtića Hlojkica Delnice, po meni najznačajnijom investicijom u ovoj godini na području našega Grada. Uz nazočnost ministra znanosti i obrazovanja Radovana Fuchsa, dvije državne tajnice, zamjenika župana Primorsko-goranske županije Tonija Štimca i veliki broj gostiju čast otvorenja proširenog dijela vrtića imali smo ravnateljica Karmela Rački i ja. Najljepši dio protokola otvorenja bio je nastup naših mališana koji su zasluženo dobili i najveći pljesak okupljenih. Prilikom otvorenja zahvalio sam se Ministarstvu i Županiji koji su financijski pomogli u dovršetku ovog projekta te sam posebnu zahvalnost uputio bivšoj gradonačelnici Mihelčić koja je projekt privela kraju. Iskrene zahvale i ostalima uključenima u ovaj projekt - izvođačima radova, zaposlenicima gradske uprave i vrtića, a roditeljima hvala na strpljenju. Ovaj objekt predstavlja mnogo više od nove zgrade. On je simbol brige za djecu, naših ulaganja u obrazovanje, ali i simbol predanosti stvaranju zajednice u kojoj svako dijete ima jednaku priliku za sretan i siguran početak života. Ovime oko 150 djece dobiva svoje mjesto u vrtiću te sad sva djeca našeg grada imaju svoje mjesto u gradskom vrtiću. Ukupna vrijednost projekta je 1.6 milijuna eura uz dodatnih 100.000,00 eura za opremanje.

U sklopu obilježavanja rođendana Gorskog kotara u prostorijama Gradske knjižnice Janet Majnarich održana je prigodna svečanost uz dodjelu nagrada najuspješnijim učenicima na literarnom i foto natječaju za učenike osnovnih i srednjih škola Primorsko-goranske županije. Projekt Srednje škole Delnice u suradnji s Gradom Delnice i Gradskom knjižnicom Janet Majnarich Delnice već osmu godinu uspješno vodi profesorica Jasminka Lisac. Na dodjeli nagrada okupljene su pozdravili ispred domaćina Indira Rački Joskić, ravnateljica Gradske knjižnice, ispred PGŽ zamjenik župana Toni Štimac, ravnatelj Srednje škole Delnice Hrvoje Musinov i ja u ime Grada Delnica.

Početkom studenog Ministrica regionalnog razvoja Nataša Mikuš Žigman dodijelila je ugovor o dodjeli sredstava Gradu Delnicama za rekonstrukciju vatrogasnog doma u iznosu od 322.675,17 eura. Ovim projektom zgrada će se termoizolirati mineralnom vunom, postojećem sustavu će se nadodati dizalica topline, a na krovu će se izgraditi sunčana fotonaponska elektrana koja će proizvoditi električnu energiju pretežno za vlastitu potrošnju objekta. Zamijenit će se krovište i stolarija, a u potkrovlju objekta urediti će se sobe za smještaj vatrogasaca, djece i posjetitelja. Delnice su zahvaljujući radu gradskih službi i odlično odrađenom projektu ponovno dobile značajna sredstva koja će nam u bitnoj mjeri pomoći prilikom rekonstrukcije ove zgrade. Nastavak je to uspješnog rada u proteklih pola godine na privlačenju sredstava i rasterećenju proračuna. Ujedno je ovo i najljepša čestitka Grada našim vatrogascima koji ove godine obilježavaju 150 godina organiziranog postojanja.

Boravio sam u službenom posjetu Europskom parlamentu u Bruxellesu gdje sam se našao s nekoliko europskih zastupnika na radnim sastancima. U sklopu putovanja koje u cijelosti financira EU sudjelovao sam na mini plenarnoj sjednici u Bruxellesu, sastanku S&D grupe, te radnim sastancima s članovima Europskog parlamenta Toninom Piculom, Biljanom Borzan i Romanom Jerković. Razmijenili smo iskustva sa zastupnicima i zastupnicama iz Europskog parlamenta, a upoznao sam se i s inicijativama koje dolaze iz Europske komisije i ostalih tijela Europske Unije, a direktno se tiču lokalne samouprave. Fondovi Europske unije ogroman su izvor financiranja niza projekata na području Grada Delnica (jedan od njih je i novootvoreni dio vrtića koji ne bismo mogli realizirati bez EU sredstava) te je uvijek dobro biti tamo gdje se o financiranju odlučuje.

Grad Delnice, u suradnji s Osnovnom školom I. G. Kovačića Delnice i Župom Ivan Krstitelja Delnice mimohodom je obilježio Dan sjećanja na žrtve Domovinskog rata i Dan sjećanja na žrtvu Vukovara i Škabrnje. Obilježavanje je započelo svetom misom u crkvi Svetog Ivana Krstitelja u Delnicama nakon čega je uslijedilo formiranje kolone sjećanja do murala Vukovaru uz koji su zapaljene svijeće i položeno cvijeće. Tom prilikom istaknuo sam kako je naša dužnost i obveza čuvati istinu o Vukovaru, prenositi je novim generacijama i nikada ne zaboraviti cijenu slobode. U tom duhu potrebno je graditi društvo mira, poštovanja i međusobnog razumijevanja, jer je to najbolji način kako pokazati da njihova žrtva nije bila uzaludna.

Sudjelovao sam na prijemu kod predsjednika Republike Hrvatske Zorana Milanovića, te su tom prilikom uručena odlikovanja umirovljenim pripadnicima 138. brigade HV.

Održana je 13. delnička adventska bajka. Zahvaljujući radu brojnih volontera, gradskih službi i niza udruga i ovogodišnja Bajka pokazala se kao uspješnom. Veliki broj posjetitelja kući se vratio zadovoljan, pun dojmova te se pokazalo kako je ova manifestacija Delnicama potrebna. Uz četiri službena vikenda organizirali smo i peti vikend što se pokazalo kao pun pogodak jer su Delnice bile prepune posjetitelja, dobrim dijelom i zahvaljujući snijegu. Uz Baku Mraz u našem selu bili su vilenjaci, imali smo bogati glazbeni program, vožnje kočijom, zabavni program za djecu, facepainting, sajam domaćih proizvoda i rukotvorina. Ledena dvorana bila je premala za sve naše posjetitelje, no klizanje traje i dalje, do kraja veljače. Organizirali smo i novosti - fire show, dolazak kamiona Djeda Mraza uz besplatnu predstavu, izložbu ljekarničkog stakla, maketa RC automobila i zrakoplova. Uz naše domaće ugostitelje angažirali smo i ,,Gospoju“ iz Vrbnika, kao nadopunu ugostiteljske ponude. Doveli smo tijekom tjedna 8 popunjenih vlakova (rekord), TIN express smo rasprodali, a doveli smo i jedan vlak posjetitelja iz Zagreba. Ogroman broj posjetitelja doma se vratio zadovoljan. Ništa od ovoga ne bi bilo moguće bez velikog broja ljudi uključenih u ovu priču, od onih koji su uredili samo selo, Bake Mraz, vilenjaka, djelatnika KTD Risnjak, animatora i turističkih djelatnika, ugostitelja i desetaka drugih vrijednih ljudi koji su izgradili ovu priču i ove godine je doveli i stepenicu više. Od srca hvala za njihov doprinos! Prostora za unaprjeđenje ima i druge godine biti ćemo još i bolji. Drago mi je što sam održao svoje obećanje iz predizborne kampanje. Delnička adventska bajka može biti jednako dobra, ako ne i bolja, uz smanjenje troškova. Prošle (2024.) godine ukupan trošak manifestacije iznosio je 133.480,00 eura. Ove godine troškove smo smanjili na 103.000,00 eura. Kod manifestacija poput ove nije sve u novcu, no proračunskim sredstvima treba upravljati odgovorno i racionalno.

S predsjednikom Sportske zajednice Grada Delnica Goranom Račkim održao sam prijem za sportašice i sportaše Grada Delnica koji su u 2025. godini ostvarili iznimne sportske rezultate. 12 sportaša iz 6 sportova primilo je nagrade za sportsku izvrsnost te im od srca čestitam na iznimnim rezultatima.

Raduje me što sam kao član Županijske skupštine dao svoj doprinos kreiranju proračuna i glasanju za njega. Osim nastavka ulaganja u rekonstrukciju Doma zdravlja u Delnicama i njegovu obnovu, obnovu Doma zdravlja u Ravnoj Gori i pokretanja postupaka energetske obnove osnovne i srednje škole u Delnicama vrijedne preko 10.000.000,00 eura imamo i veselu vijest za goranske srednjoškolce. Od školske godine 2026./2027. Županija će stipendirati SVE učenike koji upišu srednju školu u Gorskom kotaru u iznosu od 250,00 eura mjesečno. To je poruka da želimo zadržati mlade u Gorskom kotaru i da želimo da naše tri srednje škole opstanu. Zaokret je ovo u politici Županije prema Gorskom kotaru i ovime se novci iz proračuna vraćaju direktno građanima.

Upriličeno je svečano potpisivanje ugovora u sklopu Programa poticanja i razvoja poduzetništva na području Grada Delnica za 2025. godinu. Komisija je odabrala 20 obrtnika i poduzetnika s kojima su potpisani ugovori kroz 5 mjera, a raspoloživ iznos sredstava iznosio je 40.500,00 eura. Naravno kako ovo nije jedina mjera kojom potičemo obrtništvo i poduzetništvo na području Delnica.

Na sjednici Gradskog vijeća Delnica usvojen je proračun za 2026. godinu u iznosu od 9.321.006,00 eura. Proračun je realan i racionalan. Realan je jer smo iz njega uklonili niz projekata koje je prethodna vlast prijavljivala, a nikad ih nije realizirala. Racionalan je jer smo se usredotočili na nekoliko velikih projekata koje namjeravamo realizirati u narednoj godini uz istovremeno stroge mjere štednje kako bismo financije grada doveli u red. Najvažniji projekti u idućoj godini su rekonstrukcija gradskog stadiona, dovršetak obnove šumarske škole i energetska obnova vatrogasnog doma. Plaće zaposlenika sustava grada (gradska uprava, vrtić, vatrogasci, knjižnica, komunalna poduzeća, radio) NE smanjujemo. Jedan smo od rijetkih gradova u Hrvatskoj koji NE PODIŽE komunalnu naknadu. Riječ je o odluci koju sam donio svjestan činjenice da će se time u velikoj mjeri opteretiti grad i da nećemo u 2026. godini realizirati sve ono planirano, no dok god mogu NE želim prevaliti teret funkcioniranja grada na građane kojima svakodnevno poskupljuju brojne usluge. Za proračun su glasali vijećnici SDP-a i vijećnik Hrvatskih suverenista.

Upriličio sam prijem za branitelje, pripadnike A bojne 111. brigade ZNG-a s područja Grada Delnica. U razgovoru sa braniteljima čuo sam niz sjećanja na vrijeme Domovinskog rata, oduševilo me kako su ovi hrabri ljudi dobrovoljno krenuli u rat, kako su podnijeli ranjavanja i pogibije suboraca i kako su se nakon rata uspješno uključili u svakodnevni život. Prijemu su nazočili Nikica Orešković, Miralem Sarač, Slaven Nikola, Stjepan Krištof, Josip Tomac, Valter Jerbić, Tomislav Cindrić, Robert Lučić dok je Branimir Bolf bio spriječen.

Održano je svečano potpisivanje stipendija za učenike i studente s područja Grada Delnica za ovu školsku godinu. Dodijeljeno je ukupno 56 stipendija u četiri kategorije pa su se tako dodijelile socijalne stipendije, sportske, stipendije za nadarenost i one za deficitarna zanimanja.

Nakon završetka radova na zvoniku župne crkve u Brodu na Kupi velečasni Josip Tomić obratio se Gradu Delnice sa zamolbom za osvjetljenjem crkve. Sa zadovoljstvom sam odobrio zamolbu te su radovi dovršeni nesposredno prije Božića. Ovime je naselje Brod na Kupi dobilo novi noćni izgled, a najveća crkva Kupske doline novi sjaj. Riječ je o jednom od posljednjih vjerskih objekata na području našega grada koji do sada nije bio osvijetljen.

U prostoru Radničkog doma u Delnicama sazvan je zbor građana na temu sanacije neaktivnog kamenoloma ,,Ciganska dražica“. Kako se odazvao manji broj građana od zakonski propisanog, održana je sjednica Mjesnog odbora Delnice otvorena za javnost. Na sjednici građani su imali niz pitanja vezanih uz studiju utjecaja na okoliš. Kako i sam imam niz nedoumica odlučili smo sva pitanja uobličiti u zapisnik i zaključke poslati nadležnima kako bismo dobili odgovore na postavljena pitanja.

Posljednje dane 2025. godine ispratili smo na granici u Brodu na Kupi gdje smo se po 25. puta susreli sa prijateljima sa slovenske strane i tako održali tradiciju prijateljstva i suradnje. Staru godinu ispratili smo na glavnom gradskom trgu u Delnicama gdje smo pred rekordnim brojem posjetitelja ispratili 2025. godinu i dočekali 2026.

U drugom dijelu prošle godine naglasak sam stavio na financijsku konsolidaciju proračuna Grada Delnica, pa se ovom prilikom želim osvrnuti i na financije.

Sukladno Zakonu o proračunu (NN 144/21) i pratećim pravilnicima iz područja računovodstva i financija izvještajnom razdoblju proslijeđeni su na razmatranje i usvajanje:

Godišnji izvještaj o izvršenju Proračuna Grada Delnica za 2024. godinu koji je usvojen na sjednici Gradskog vijeća održanoj 9. srpnja 2025. godine i objavljen u Službenim novinama Grada Delnica broj 4/25

Polugodišnji izvještaj o izvršenju Proračuna Grada Delnica koji je usvojen na sjednici Gradskog vijeća održanoj 2. listopada 2025. godine i objavljen u Službenim novinama Grada Delnica broj 6/25

Odluke o izmjenama i dopunama Proračuna Grada Delnica za 2025. godinu  usvojene su na sjednicama Gradskog vijeća održanim:

19.ožujka 2025. godine I izmjene i dopune proračuna i objavljene u Službenim novinama Grada Delnica broj 1/25

2. listopada 2025. godine II izmjene i dopune proračuna i objavljene u Službenim novinama Grada Delnica broj 6/25

15. prosinca 2025. III izmjene i dopune proračuna i objavljene u Službenim novinama Grada Delnica broj 8/25

Sukladno pravilniku o financijskom izvještavanju u proračunskom računovodstvu izrađena su godišnja i tromjesečna financijska izvješća Grada Delnica i proračunskih korisnika Grada Delnica: Dječji vrtić „Hlojkica“, Gradska knjižnica Janet Majnarich i JVP Delnice u propisanom obliku, sadržaju i rokovima te dostavljena nadležnim institucijama.

Iz djelokruga proračuna i financija uz spomenuto, izrađena su izvješća o stanju zaduženja, jamstva i izdanih suglasnosti, izvršeni svi tekući poslovi, likvidature, knjiženja, obračuni, zaključivanje, ispis i uvezivanje poslovnih knjiga, suradnja i praćenje proračunskih korisnika, izrađena su JOPPD i praćena je likvidnost proračuna. Obavljeni su i svi poslovi u djelokrugu za naše proračunske korisnike.

U promatranom razdoblju izrađeni su izvještaji za potrebe nadležnih Ministarstava, Ureda državne uprave i Agencija, izvršeno je rješavanje tekućih zahtjeva korisnika sukladno Odluci o socijalnoj skrbi i drugim općim aktima, proveden je nadzor proračunskih korisnika (financijski izvještaji), izvršene su isplate prema neprofitnim organizacijama koje su korisnici proračunskih sredstava Grada, izrađeni su obrasci i opći akti. Praćeno je izvršenje naplate i obveza po ugovorima, izrađeni su akti i obavljeni stručni i administrativni poslovi.

Grad Delnice se krajem 2014. godine zadužio kod HBOR-a u iznosu od 1.592.037,11 eura za kapitalnu investiciju Supilova ulica, rekonstrukcije ulice I.G.Kovačića i obnove asfaltnog kolnika ulice Trg 138. brigade HV i prolaz Hrvatskih šuma s rokom otplate od deset godina. Otplata glavnice počela je teći u srpnju 2017. godine. Stanje kredita na dan 31.12.2025. godine iznosi 208.417,77 eura.

U 2020. godini Grad Delnice se zadužio kod Erstesteiermärkische banke za kapitalnu investiciju „Izgradnja nogostupa i oborinske odvodnje u Lučicama„ i „Javna rasvjeta Delnice-Lučice i Lučička cesta “ u iznosu od 849.425,99 eura s rokom otplate od deset godina. Otplata glavnice počela je teći od 31.01.2023. godine. Na dan 31.12.2025. godine stanje kredita iznosi 594.598,17 eura.

U 2021. godini Grad Delnice se zadužio kod HBOR-a za financiranje kapitalnog projekta “Energetska obnova JR Led lampe u iznosu od 398.168,43 eura s rokom otplate kredita od deset godina. Otplata glavnice počela je teći od 31.07.2022. godine, a stanje kredita na dan 31.12.2025. godine iznosi 251.474,63 eura.

U 2024. godini Grad Delnice se zadužio kod Erste banke za financiranje kapitalnih projekata „Dječji vrtić dogradnja-radovi“, „Zamjena asfaltne podloge - Ulica kralja Zvonimira“ i „Uređenje ulice Ograja“ u iznosu od 998.000,00 eura. Pošto je kredit iskorišten u iznosu manjem od ugovorenog, glavnica kredita iznosi 928.750,94 eura. Otplata glavnice počinje teći u svibnju 2026. godine.

Nedospjela obveza prema primljenim kreditima i zajmovima na dan 31.12.2025. godine iznosi 1.983.241,51 eura.

U 2025. godini ostvareno je rekordno izvršenje prihoda i primitaka u iznosu od **7.753.016,81 eur**. Kada sam stupio na dužnost Gradonačelnika prvi zadatak je bio financijska konsolidacija i smanjenje konsolidiranog manjka koji je iznosio **-1.122.191,51 eur, a koji je u 2025. godini smanjen za 515.281,61 eur (rezultat Grada bez proračunskih korisnika). Iako će 2026. godina biti vrlo izazovna u financijskom smislu (troškovi su sve veći) i dalje nastavljam sa financijskom konsolidacijom i smanjenjem konsolidiranog manjka.**

Gradonačelnik Grada Delnica

Igor Pleše, univ.spec.oec.