OBRAZLOŽENJE

Gradsko vijeće mjesto je izražavanja političkih stavova i mišljenja na temelju argumentiranih i održivih podloga, a u najboljem interesu razvoja i boljitka lokalne zajednice i svih njenih stanovnika. Klub vijećnika ima puno više prilika i prostora za komuniciranje ideja, prijedloga i rješenja. S obzirom na činjenicu da bi istinski demokratski standardi trebali podrazumijevati jednaka prava i mogućnosti, ne dvojeći da je pravo većine donositi svoje odluke i zaključke, dosadašnjom odredbom Poslovnika nezavisnim je vijećnicima, ukoliko ih je u vijeću zastupljeno manje od tri, onemogućeno djelovanje kroz Klub vijećnika. Stoga smo mišljenja, a što potvrđuje i dobra praksa u mnogim lokalnim samoupravama u Hrvatskoj, kao i u Saboru, da bi usvajanje izmjene članka 22. stavka 1. i davanjem mogućnosti osnivanja mješovitog Kluba**,** nezavisnim vijećnicima značilo podizanje demokratskog standarda djelovanja političkih aktera i u Gradskom vijeću Grada Delnica.

Nastavno, dosadašnja praksa potvrdila je da je postupak javnog savjetovanja koji su provodila nadležna tijela nerijetko bio manjkav na što smo upozoravali i formalno ali i neformalno, kroz gestu dobre prakse u neposrednoj komunikaciji sa stručnim službama, u najboljem interesu Grada. S obzirom na važnost javnog savjetovanja, naročito kroz komponentu transparentnosti, nužno je potrebno u stavku 2. decidirano navesti obveze u tom postupku koje su propisane Zakonom o pravu na pristup informacijama kako ne bi bilo dvojbe niti oko sadržaja, ali ni forme i procedure akta koji je u postupku javnog savjetovanja te s toga predlažemo dopunu članka 34. stavak 2. odredbama članka 11. navedenog Zakona (Narodne novine“ broj 25/13, 85/15, 69/22).

Vezano uz slučajeve dugotrajnog trajanja sjednice, budući je to vrlo rijetko, mišljenja smo da treba dopuniti odredbu članka 67. stavak 8. na način da se u takvim situacijama vijećnicima osigura okrjepa.

Gradski vijećnici ostvaruju naknadu za svoj rad iz proračuna Grada Delnica. Budući se radi o javnom novcu njegovo trošenje mora biti transparentno i javno dostupno. Naknada koju ostvaruju mora biti i rezultat rada i zalaganja vijećnika. Sukladno navedenom, nema prijepora da birači imaju pravo, kroz Izvješće o radu Gradskog vijeća, saznati kako su se izabrani vijećnici ponašali u Vijeću, odnosno saznati o svim njihovim aktivnostima i njihovom doprinosu u radu Vijeća. Sukladno navedenome predlažemo da se iza članka 91. doda članak 91.a koji uređuje navedenu tematiku.

Temeljem članka 32. stavak 1. Poslovnika, prijedlog izmjena i dopuna Poslovnika Gradskog vijeća Grada Delnica, kao ovlašteni predlagatelji, podnose vijećnici:

Ivica Knežević \_\_\_\_\_\_\_\_\_\_\_\_\_

Boris Lozer \_\_\_\_\_\_\_\_\_\_\_\_\_\_\_\_

Ivana Pečnik Kastner \_\_\_\_\_\_\_\_\_\_\_\_\_\_

Davor Hilak \_\_\_\_\_\_\_\_\_\_\_\_\_\_

Josip Prelac \_\_\_\_\_\_\_\_\_\_\_\_\_\_

Igor Mance \_\_\_\_\_\_\_\_\_\_\_\_\_\_\_

Temeljem članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 40. stavak 1. točka 2. Statuta Grada Delnica („Službene novine Grada Delnica“ broj 2/21, 6/25) Gradsko vijeće Grada Delnica na 7. sjednici održanoj 09. veljače 2026. godine donosi

Poslovničku odluku

o izmjenama i dopunama

Poslovnika Gradskog vijeća Grada Delnica

Članak 1.

U Poslovniku Gradskog vijeća Grada Delnica („Službene novine Grada Delnica“ broj 3/22, 6/23) članak 22. stavak 1. mijenja se i glasi:

„Vijećnici Vijeća mogu osnovati Klub vijećnika prema stranačkoj pripadnosti, Klub nezavisnih vijećnika i zajednički, mješoviti Klub vijećnika, ukoliko za to postoji politička volja zainteresiranih.“

Članak 2.

1. U članku 34. iza stavka 2. dodaje se stavak 3. koji glasi:

„Javno savjetovanje se provodi objavom akta s obrazloženjem razloga i ciljeva koji se žele postići donošenjem akta te pozivom javnosti da dostavi svoje prijedloge i mišljenja. Po isteku roka za dostavu mišljenja i prijedloga nadležna stručna služba Grada dužna je izraditi i objaviti na internetskoj stranici Grada izvješće o savjetovanju s javnošću koje sadrži zaprimljene prijedloge i primjedbe te očitovanje s razlozima za neprihvaćanje pojedinih prijedloga i primjedbi. Izvješće o savjetovanju s javnošću nositelj izrade nacrta obavezno dostavlja Gradskom vijeću koje usvaja ili donosi akt.“

1. Stavak 3. postaje stavak 4.

Članak 3.

Članak 67. stavak 8. mijenja se i glasi:

„U slučajevima dugotrajnog trajanja sjednice, nakon svakih 3 sata, uključujući i vijećnička pitanja, predsjednik odobrava stanku u trajanju od 10 minuta u kojoj će se vijećnicima osigurati primjerena okrjepa pića i hrane.“

Članak 4.

Iza članka 91. dodaje se članak 91.a koji glasi:

„(1) Članovi Gradskog vijeća za svoj rad u Vijeću te radnim tijelima Gradskog vijeća, kao i u komisijama i odborima koje imenuje Gradonačelnik, ostvaruju pravo na naknadu propisanu aktima Grada, koja se isplaćuje na teret proračunskih sredstava.

(2) Budući se radi o javnom novcu, Gradsko vijeće je dužno podnijeti izvješće o svom radu koje treba obuhvatiti i sve aktivnosti svakog člana Gradskog vijeća u mandatnom razdoblju, za što je odgovoran predsjednik vijeća.

(3) Izvješće se podnosi Gradskom vijeću na raspravu i usvajanje najkasnije do konca siječnja posljednje godine mandata Vijeća. Izvješće se objavljuje i na mrežnim stranicama Grada.“

Članak 5.

Ova Poslovnička odluka o izmjenama i dopunama Poslovnika Gradskog vijeća Grada Delnica stupa na snagu osmog dana od dana objave u „Službenim novinama Grada Delnica“.

KLASA: 023-04/18-01/01

URBROJ:2170-6-5-4-26-3

Delnice, 10. veljače 2026. godine

GRADSKO VIJEĆE GRADA DELNICA

Predsjednik

Ivan Piškor